Motanul Coco, găsit în viață la opt zile de la incendiul din Valencia. Video
- Cristian Raducanu
- 1 martie 2024, 21:10
Incendiul din Valencia a curmat viața a 10 persoane, printre care și două femei de națioanlitate română. La opt zile distanță de la tragedie, pompierii l-au găsit în mod accidental pe motanul Coco. Se pare că pisica a supraviețuit miracolos, fără nicio zgărietură.
La opt zile de la incendiul Valencia, pompierii l-au găsit printre rămășițele blocului, care a ars din temelii, pe Coco, un motan care a supraviețuit tragediei care a curmat viețile a zece persoane și a altor câteva zeci de animale de companie.
"Miracol" la opt zile de la incendiul din Valencia
Motanul a fost redat stăpânei lui Andrea Rubio, o femeie în vârstă de 32 de ani. Femeia și-a pierdut orice urmă de speranță ca iubita ei pisică va supraviețui incendiului care a mistuit imobilul din Valencia. Salvatorii au declarat că l-au găsit accidental.
Partenerul femeii, Javier Fernandez a precizat că pompierii au găsit pisica la etajul 13, două etaje mai sus de apartamentul lor. Pisica s-a adăpostit în zona în care a suferit mai puține pagube. Animalul de companie s-a aciuat într-o nișă a hidranților de incendiu.
Motanul Coco, găsit în viață la opt zile după tragedie
Pisica Coco a fost dusă la medicul veterinar pentru un control amănunțit. Veterinarul a stabilit că motanul este complet sănătos, în ciuda faptului că mirosea puternic a fum. Totuși, Coco a rămas 24 de ore sub supraveghere pentru a se stabili dacă și în ce măsură a suferit de deshidratare.
Reamintim că incendiul din Valencia a izbucnit în 22 februarie în cartierul exclusivist El Campanar din Valencia. Flăcările au curmat viața a zece persoane. Printre victime se află și două femei de naționalitate română.
Incendiul din Valencia a curmat viața a zece persoane
Este vorba de o mamă și fiica ei de numai 14 ani care locuiau de doi ani în chirie în imobilul distrus. Acestea locuiau la nivelul 8 din 14, exact deasupra locuinței de unde a izbucnit incendiul devastator. Incendiul a fost alimentat și de vântul puternic.
Supraviețuitorii, 150 la număr au fost cazați temporar în locuințele sociale. Localnicii s-au mobilizat și au donat haine, alimente şi medicamente pentru locuitorii supravieţuitori care şi-au pierdut toate bunurile în incendiu, potrivit Reuters.